Hana Andronikova

Hana Andronikova (9. september 1967 Gottwaldov – 20. detsember 2011 Praha) oli tšehhi kirjanik.

 Elulugu 
Hana Andronikova lõpetas Zlínis gümnaasiumi ja seejärel Praha Karli ülikooli filosoofiateaduskonna inglise ja tšehhi keele erialal. Ülikooli lõpetamise järel töötas ta personalijuhina välis- ja Tšehhi ettevõtetes. 1999. aastal lahkus ta ärimaailmast ja pühendus kirjandusele.Hana Andronikova Životopis spisovatele. Vaadatud 20. aprillil 2024

Hana Andronikova suri 44-aastaselt rinnavähki.Šárka Turčeková: Zemřela Hana Andronikova. Nadaná zlínská prozaička podlehla rakovině Topzine. Vaadatud 20. aprillil 2024

 Looming 
Andronikova esiromaan "Zvuk slunečních hodin" ('Päikesekella heli') ilmus 2001. aastal. Postmodernistlikke võtteid kasutavas romaanis kujutatakse saksa rahvusest Tomáš Keppleri, tema juuditarist naise Racheli ja nende poja Danieli keerulist elu 1930. aastatest kuni 1989. aastani. Selle romaani eest sai Andronikova 2002. aastal kirjandusauhinna Magnesia Litera parima debüütromaani eest.David Vaughan: The Sound of the Sundial: Hana Andronikova’s classic at last in English translation Radio Prague International, 15. august 2015. Vaadatud 20. aprillil 2024

2010. aastal ilmus Andronikova teine romaan "Nebe nemá dno" ('Taeval pole põhja'). Osaliselt autobiograafilises romaanis jutustatakse vähihaige naise reisist Peruu džunglisse, et kohtuda šamaaniga ja tagasipöördumisest Euroopasse tavameditsiini juurde.David Vaughan: Hana Andronikova: mourning a powerful Czech literary voice Radio Prague International, 28. jaanuar 2012. Vaadatud 20. aprillil 2024 Selle romaani eesti sai ta 2011. aasta Magnesia Litera lugejaauhinna.David Vaughan: The joys and sorrows of this year’s Magnesia Litera awards Padio Prague International, 7. mai 2011. Vaadatud 20. aprillil 2024

Ta on avaldanud ka novellikogu "Srdce na udici" ('Süda õngeridval') (2002). 2014. aastal avaldati postuumselt Hana Andronikova lühiproosa kogumik "Vzpomínky, co neuletí" ('Mälestused, mis ei lenda minema'). Andronikova on kirjutanud ka kolm näidendit.

 Viited 

Kategooria:Tšehhi kirjanikud
Kategooria:Karli ülikooli vilistlased
Kategooria:Sündinud 1967
Kategooria:Surnud 2011